Document ID: 32008R1304

32008R1304
L 344/28
SLUŽBENI LIST EUROPSKE UNIJE
UREDBA KOMISIJE (EZ) br. 1304/2008
od 19. prosinca 2008.
o izmjeni Uredbe (EZ) br. 1266/2007 u pogledu uvjeta za izuzeće određenih životinja osjetljivih vrsta od zabrane izlaska predviđene u Direktivi Vijeća 2000/75/EZ
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske Zajednice,
uzimajući u obzir Direktivu Vijeća 2000/75/EZ od 20. studenoga 2000. o utvrđivanju posebnih odredaba za kontrolu i iskorjenjivanje bolesti plavog jezika (1), a posebno njezin članak 9. stavak 1. točku (c), članke 11. i 12. te treći stavak članka 19.,
budući da:
(1)
Uredbom Komisije (EZ) br. 1266/2007 (2) utvrđena su pravila za kontrolu, praćenje, nadzor i ograničenje kretanja životinja u vezi s bolesti plavoga jezika, u i iz područja pod ograničenjem.
(2)
Člankom 8. stavkom 1. te Uredbe predviđeno je da kretanje životinja, njihovog sjemena, jajnih stanica i zametaka iz gospodarstva ili centra za sakupljanje ili skladištenje sjemena smještenih u području pod ograničenjem u drugo gospodarstvo ili centar za sakupljanje ili skladištenje sjemena mora biti izuzeto od zabrane izlaska predviđene u Direktivi 2000/75/EZ pod uvjetom da životinje, njihovo sjeme, jajne stanice i zameci ispunjavaju određene uvjete utvrđene u tom članku.
(3)
Iskustvo je pokazalo da bi u nizu država članica zbog kombinacije faktora mogla biti dovedena u pitanje učinkovitost mjera predviđenih u Uredbi (EZ) br. 1266/2007 radi osiguranja zaštite životinja od napada vektora. Ti faktori uključuju vrstu vektora, klimatske uvjete i način uzgoja osjetljivih preživača.
(4)
Stoga je, kao prijelazna mjera, člankom 9.a Uredbe (EZ) br. 1266/2007, kako je izmijenjena Uredbom (EZ) br. 394/2008 (3), predviđeno da do 31. prosinca 2008. države članice odredišta mogu zahtijevati da kretanje određenih životinja koje su obuhvaćene izuzećem predviđenim u članku 8. stavku 1. Uredbe (EZ) br. 1266/2007 podliježe dodatnim uvjetima, na temelju procjene rizika uzimajući u obzir entomološke i epidemiološke uvjete u koje se životinje unose.
(5)
U razdoblju nakon donošenja te prijelazne mjere iskustvo je pokazalo da u nizu država članica primjena mjera radi osiguranja zaštite životinja od napada vektora nije učinkovita. Pored toga, Europska agencija za sigurnost hrane navodi u svojem mišljenju o bolesti plavog jezika od 19. lipnja 2008. (4), da u Zajednici nisu službeno odobreni protokoli o postupanju za djelotvornu zaštitu životinja od napada Culicoides.
(6)
S obzirom na te okolnosti i u očekivanju daljnjih znanstvenih procjena, primjereno je produžiti razdoblje primjene prijelazne mjere utvrđene u članku 9.a Uredbe (EZ) br. 1266/2007.
(7)
Uredbu (EZ) br. 1266/2007 treba stoga na odgovarajući način izmijeniti.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U uvodnoj rečenici stavka 1. članka 9.a Uredbe (EZ) br. 1266/2007 datum „31. prosinca 2008.” zamjenjuje se s „31. prosinca 2009.”.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. prosinca 2008.

Labels: 8
3
0
6
15